TAURAGĖS RAJONO SAVIVALDYBĖS TARYBA

SPRENDIMAS

DĖL TAURAGĖS RAJONO SAVIVALDYBĖS VIEŠŲJŲ SVEIKATOS PRIEŽIŪROS ĮSTAIGŲ VIEŠŲ KONKURSŲ VADOVŲ PAREIGOMS EITI ORGANIZAVIMO NUOSTATŲ PATVIRTINIMO

2019 m. liepos 3 d. Nr. 1-232

Tauragė

Vadovaudamasi Lietuvos Respublikos darbo kodekso 41 straipsnio 3 dalimi, Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Lietuvos Respublikos sveikatos priežiūros įstaigų įstatymo 15 straipsnio 1 dalimi, 28 straipsnio 6 punktu, Konkursų valstybės ir savivaldybių įmonėse, iš valstybės, savivaldybių ir Valstybinio socialinio draudimo fondo biudžetų bei iš kitų valstybės įsteigtų fondų lėšų finansuojamose valstybės ir savivaldybių įstaigose ir viešosiose įstaigose, kurių savininkė yra valstybė ar savivaldybė, organizavimo ir vykdymo tvarkos aprašu, patvirtintu Lietuvos Respublikos Vyriausybės 2017 m. birželio 21 d. nutarimu Nr. 496 „Dėl Lietuvos Respublikos darbo kodekso įgyvendinimo“, Lietuvos nacionalinės sveikatos sistemos valstybės biudžetinių ir viešųjų įstaigų vadovų konkursų organizavimo nuostatais, patvirtintais Lietuvos Respublikos sveikatos apsaugos ministro 2018 m. gegužės 10 d. įsakymu Nr. V-574 „Dėl Lietuvos nacionalinės sveikatos sistemos valstybės biudžetinių ir viešųjų įstaigų vadovų konkursų organizavimo nuostatų ir Lietuvos nacionalinės sveikatos sistemos valstybės ir savivaldybių biudžetinių ir viešųjų įstaigų, jų padalinių ir filialų vadovams keliamų kvalifikacinių reikalavimų patvirtinimo“, Tauragės rajono savivaldybės taryba nusprendžia:

1. Patvirtinti Tauragės rajono savivaldybės viešųjų sveikatos priežiūros įstaigų viešų konkursų vadovų pareigoms eiti organizavimo nuostatus (pridedama).

2. Pripažinti netekusiu galios Tauragės rajono savivaldybės tarybos 2014 m. balandžio 16 d. sprendimą Nr. 1-107 „Dėl Viešų konkursų į Tauragės rajono savivaldybės sveikatos priežiūros įstaigų vadovų pareigas organizavimo nuostatų patvirtinimo ir viešo konkurso Tauragės rajono pirminės sveikatos priežiūros centro direktoriaus pareigoms organizavimo“.

3. Paskelbti šį sprendimą Teisės aktų registre ir Tauragės rajono savivaldybės interneto svetainėje.

Savivaldybės meras	Dovydas Kaminskas

PATVIRTINTA

Tauragės rajono savivaldybės tarybos

2019 m. liepos 3 d. sprendimu Nr. 1-232

TAURAGĖS RAJONO SAVIVALDYBĖS VIEŠŲJŲ SVEIKATOS PRIEŽIŪROS ĮSTAIGŲ VIEŠŲ KONKURSŲ VADOVŲ PAREIGOMS EITI ORGANIZAVIMO NUOSTATAI

I SKYRIUS

BENDROSIOS NUOSTATOS

1. Tauragės rajono savivaldybės viešųjų sveikatos priežiūros įstaigų viešų konkursų vadovų pareigoms eiti organizavimo nuostatai (toliau – nuostatai) reglamentuoja konkursų į Lietuvos nacionalinės sveikatos sistemos viešųjų įstaigų, kurių steigėja yra Tauragės rajono savivaldybė (toliau – įstaiga), vadovų pareigas organizavimo tvarką.

2. Sprendimą organizuoti konkursą priima Tauragės rajono savivaldybės meras (toliau –savivaldybės meras).

3. Su konkurso laimėtoju sudaroma terminuota penkerių metų darbo sutartis (išskyrus įstaigas, kuriose dirba dešimt ar mažiau sveikatos priežiūros specialistų, turinčių medicinos praktikos licenciją).

4. Priėmimo į pareigas viešo konkurso būdu (toliau – konkursas) procedūra apima:

4.1. viešo konkurso paskelbimą;

4.2. dokumentų, kurie turi būti pateikti norint dalyvauti viešame konkurse (toliau – dokumentai), pateikimą, priėmimą ir vertinimą;

4.3. konkurso komisijos sudarymą, jos darbo organizavimą ir visuomenės atstovų dalyvavimą konkurse;

4.4. pretendentų į įstaigos vadovo pareigas atranką ir laimėtojo nustatymą.

II SKYRIUS

VIEŠO KONKURSO PASKELBIMAS

5. Sprendimą dėl konkurso paskelbimo ir pretendentų atrankos būdo – testo žodžiu (pokalbio) (toliau – testas žodžiu), testo raštu arba testo žodžiu ir raštu – parinkimo priima savivaldybės meras. Sprendimas įforminamas savivaldybės mero potvarkiu. Potvarkyje nurodomas savivaldybės administracijos direktoriaus deleguotas darbuotojas, atsakingas už konkurso paskelbimą ir organizavimą (toliau – atsakingas asmuo).

6. Konkursas per Valstybės tarnybos valdymo informacinę sistemą skelbiamas Valstybės tarnybos departamento interneto svetainėje ir savivaldybės interneto svetainėje. Informacija apie konkursą gali būti skelbiama ir kitomis visuomenės informavimo priemonėmis.

7. Konkurso skelbime nurodoma:

7.1. juridinio asmens, kuris skelbia konkursą, pavadinimas, teisinė forma, buveinė ir kodas;

7.2. pareigybės, kuriai skelbiamas konkursas, aprašymas;

7.3. kvalifikaciniai reikalavimai pretendentams;

7.4. būtinų pateikti dokumentų sąrašas, jų pateikimo tvarka ir terminas;

7.5. informacija apie tai, kur galima gauti išsamią informaciją apie skelbiamą konkursą;

7.6. informacija apie tai, kad pretendentų dokumentai priimami 14 kalendorinių dienų po konkurso paskelbimo ir kad kilus pagrįstų abejonių dėl pretendentų atitikties konkurso skelbime nustatytiems kvalifikaciniams reikalavimams ir prireikus patikslinti ar papildyti pateiktus dokumentus (sprendimą priima nuostatų 5 punkte nurodytas sprendimą skelbti konkursą priėmęs asmuo), terminas gali būti pratęstas 5 kalendorinėms dienoms, jeigu pretendentų yra prašoma pateikti papildomų duomenų;

7.7. pretendentų atrankos būdas – nuostatų 5 punkte nurodytas sprendimą skelbti konkursą priėmęs asmuo.

III SKYRIUS

DOKUMENTŲ PATEIKIMAS IR PRIĖMIMAS

8. Pretendentas, norintis dalyvauti konkurse pateikia šiuos dokumentus:

8.1. Valstybės tarnybos valdymo informacinėje sistemoje nurodytos formos prašymą dalyvauti konkurse;

8.2. gyvenimo aprašymą (nurodyti vardą, pavardę, gimimo datą, gyvenamosios vietos adresą, telefono numerį (-ius), elektroninio pašto adresą (-us), išsilavinimą, darbo patirtį, savo privalumų sąrašą: dalykines savybes, kompetencijas ir gebėjimus, informaciją apie kvalifikacijos kėlimą ir kt.);

8.3. asmens tapatybę, išsilavinimą, darbo patirtį patvirtinančių dokumentų kopijas;

8.4. privačių interesų deklaraciją, pateikiamą Lietuvos Respublikos viešųjų ir privačių interesų derinimo valstybinėje tarnyboje įstatymo ir jo įgyvendinamųjų teisės aktų nustatyta tvarka;

8.5. užpildytą Valstybės tarnybos valdymo informacinėje sistemoje nurodytos formos pretendento anketą (toliau – pretendento anketa);

8.6. užpildytą pretendento sutikimą dėl asmens duomenų teikimo visuomenės informavimo priemonėms (nuostatų 4 priedas);

8.7. savo, kaip įstaigos vadovo, veiklos programą, kurioje būtų išdėstytos vadovavimo įstaigai gairės (tikslai, strategija, prioritetai, jų įgyvendinimo būdai ir kt.), taip pat pretendento nuostatos apie vadovavimą ir vadovo vaidmenį;

8.8. kitų dokumentų, patvirtinančių pretendento atitiktį skelbime nurodytiems reikalavimams, kopijas.

9. Pretendentas dokumentus teikia per Valstybės tarnybos valdymo informacinę sistemą.

10. Priėmus dokumentus, ne vėliau kaip per 3 darbo dienas pasibaigus pretendentų dokumentų priėmimo terminui, Valstybės tarnybos valdymo informacinėje sistemoje pažymima, ar pretendentas atitinka viešo konkurso skelbime nustatytus kvalifikacinius reikalavimus pagal pretendento pateiktų dokumentų duomenis.

11. Pretendentui, kuris atitinka konkurso skelbime nustatytus kvalifikacinius reikalavimus ir pateikė tai patvirtinančius dokumentus bei neigiamai atsakė į pretendento anketos 4–10 klausimus, per 22 kalendorines dienas nuo viešo konkurso paskelbimo per Valstybės tarnybos valdymo informacinę sistemą išsiunčiamas pranešimas apie dalyvavimą pretendentų atrankoje. Pranešime nurodoma atrankos data, vieta, laikas, informacija, kad pretendento atitiktis pareigoms taip pat gali būti vertinama nuostatų 5 priede nurodytų teisės aktų nuostatomis. Pretendentui, kuris neatitinka konkurso skelbime nustatytų kvalifikacinių reikalavimų ar nepateikė tai patvirtinančių dokumentų ir (ar) kuris teigiamai atsakė į bent vieną iš pretendento anketos 4–10 klausimą, per 22 kalendorines dienas nuo viešo konkurso paskelbimo per Valstybės tarnybos valdymo informacinę sistemą išsiunčiamas motyvuotas pranešimas ir nurodoma, kodėl jam neleidžiama dalyvauti pretendentų atrankoje.

IV SKYRIUS

PRETENDENTŲ ATRANKOS KOMISIJOS SUDARYMAS

IR PRETENDENTŲ ATRANKA

12. Ne mažiau kaip vienam pretendentui išsiuntus šių nuostatų 11 punkte nurodytą pranešimą apie dalyvavimą pretendentų atrankoje (pretendentams nurodytu pranešimu turi būti užtikrinta galimybė pasiruošti konkursui, todėl įstaiga turi siekti, kad minėtas pranešimas būtų išsiųstas ne vėliau kaip prieš 4 darbo dienas iki konkurso pradžios), ne vėliau kaip per 30 kalendorinių dienų nuo konkurso paskelbimo dienos sudaroma komisija. Ne vėliau kaip per 14 kalendorinių dienų nuo konkurso komisijos sudarymo turi įvykti konkursas (atranka).

13. Atrankos komisiją sudaro savivaldybės meras. Atrankos komisiją turi sudaryti ne mažiau kaip penki nariai. Komisija sudaroma savivaldybės mero potvarkiu, kuriuo turi būti paskirti: komisijos pirmininkas, komisijos nariai ir komisijos sekretorius iš įstaigos ar jai pavaldžių įstaigų (valstybės tarnautojai arba asmenys, dirbantys pagal darbo sutartis). Komisijos nariais gali būti skiriami ir kiti asmenys, taip pat ekspertai ar kitų institucijų, įstaigų, įmonių atstovai, gebantys įvertinti pretendentų tinkamumą eiti atitinkamas pareigas. Komisijos sekretorius gali būti komisijos narys arba kitas asmuo. Komisijos narys gali būti pakeistas ir pretendentų atrankos dieną, kai komisijos narys pateikia svarbias priežastis, kurios nepriklauso nuo jo valios. Komisijos nariai privalo užpildyti pasižadėjimą (nuostatų 2 priedas).

14. Komisijos nariais negali būti skiriami asmenys, kurie yra pretendentų tėvai (įtėviai), vaikai (įvaikiai), broliai (įbroliai), seserys (įseserės), seneliai, vaikaičiai, sutuoktiniai, sugyventiniai, taip pat pretendentų sutuoktinių, sugyventinių vaikai (įvaikiai), broliai (įbroliai), seserys (įseserės), seneliai, vaikaičiai ir jų sutuoktiniai, sugyventiniai. Komisijos nariais taip pat negali būti asmenys, dėl kurių nešališkumo kelia abejonių kitos aplinkybės ir kuriems mutatis mutandis taikomi Lietuvos Respublikos civilinio proceso kodekse nustatyti nušalinimo pagrindai ir tvarka. Komisijos narys šią informaciją turi pranešti komisijos pirmininkui ir nusišalinti nuo komisijos darbo. Atrankos komisijos darbe turi dalyvauti visi jos nariai. Jei komisijos darbe dėl svarbių priežasčių negali dalyvauti kuris nors narys, ši komisija gali dirbti, jeigu jos darbe dalyvauja daugiau kaip pusė atrankos komisijos narių. Pretendentų neatvykimas į viešą konkursą negali būti konkurso atidėjimo priežastis.

15. Atrankoje stebėtojo teisėmis gali dalyvauti ne daugiau kaip 3 visuomenės atstovai – Lietuvos Respublikoje įregistruoto (-ų) viešojo (-ųjų) juridinio (-ių) asmens (-ų), išskyrus valstybės ar savivaldybės institucijas ar įstaigas, įgalioti atstovai (toliau – visuomenės atstovai). Visuomenės atstovų įtraukimo stebėti atranką organizavimo procedūros vykdomos pagal Lietuvos nacionalinės sveikatos sistemos valstybės biudžetinių ir viešųjų įstaigų vadovų konkurso organizavimo nuostatų, patvirtintų Lietuvos Respublikos sveikatos apsaugos ministro 2018 m. gegužės 10 d. įsakymu Nr. V-574 „Dėl Lietuvos nacionalinės sveikatos sistemos valstybės biudžetinių ir viešųjų įstaigų vadovų konkursų organizavimo nuostatų ir Lietuvos nacionalinės sveikatos sistemos valstybės ir savivaldybių biudžetinių ir viešųjų įstaigų, jų padalinių ir filialų vadovams keliamų kvalifikacinių reikalavimų patvirtinimo“ (toliau – Lietuvos nacionalinės sveikatos sistemos valstybės biudžetinių ir viešųjų įstaigų vadovų konkurso organizavimo nuostatai), 19–21 punktų reikalavimus. Komisijos nariams taip pat taikomas Lietuvos nacionalinės sveikatos sistemos valstybės biudžetinių ir viešųjų įstaigų vadovų konkurso organizavimo nuostatų 21 punktas.

16. Komisija pagal pretendentų pavardžių pirmą raidę sudaro pretendentų eilės sąrašą.

17. Pretendentai, atvykdami į atranką, privalo turėti asmens tapatybę patvirtinantį dokumentą. Pretendentams, nepateikusiems asmens tapatybę patvirtinančio dokumento, neleidžiama dalyvauti atrankoje, ir apie tai pažymima protokole.

18. Pretendentų atrankos būdas – testas žodžiu, testas raštu arba testas žodžiu ir raštu, kurį sudaro pretendentų atsakymai į komisijos narių teikiamus vienodus klausimus, skirtus pretendentų kompetencijai išsiaiškinti, veiklos programos pristatymas ar testas raštu (ar praktinė užduotis). Testo raštu metu pretendentui suteikiamas šifras. Šifro korteles pretendentai traukia burtais. Šifro kortelių turi būti dvigubai daugiau negu pretendentų. Šifro kortelę pretendentai turi saugoti visą atrankos laiką ir grąžinti komisijos sekretoriui tik po to, kai testo raštu vertinimo balai įrašomi atrankos protokolo raštu vertinimo suvestinėje lentelėje. Už pretendentui suteikto šifro konfidencialumo išsaugojimą atsako pretendentas. Neužtikrinęs suteikto šifro konfidencialumo pretendentas komisijos pirmininko sprendimu gali būti pašalintas iš konkurso. Suteiktą šifrą pretendentas užrašo kiekvieno testo lapo viršutiniame dešiniajame kampe. Testo žodžiu metu pretendentų eiliškumas nustatomas pagal abėcėlę ir pretendentų atranka vykdoma individualiai, kitiems pretendentams nedalyvaujant.

19. Pasibaigus testui raštu spręsti skirtam laikui, komisijos sekretorius surenka išspręstus testus. Testai tikrinami dalyvaujant visiems komisijos nariams ir pretendentams. Klaidingi atsakymai pažymimi kita spalva negu testo atsakymus žymėjo pretendentai. Testo atsakymai vertinami balais, testo užduotys pridedamos prie protokolo. Pokalbio metu vertinamas pretendentų teorinis ir praktinis pasirengimas eiti įstaigos vadovo pareigas, tikrinamas teisės aktų išmanymas, pretendentų dalykinės savybės, gebėjimas bendrauti, gebėjimas atlikti pareigybės aprašyme nustatytas funkcijas.

20. Vertinami pretendentų vadovavimo sugebėjimai (gebėjimas inicijuoti idėjas, planus, numatyti užduotis, veiklos žingsnius, koordinuoti darbus ir panašiai). Vėliau pretendentai pristato savo veiklos programą. Po pristatymo komisijos nariai gali užduoti klausimų apie veiklos programą, o pretendentai – pateikti savo paaiškinimus.

21. Testo žodžiu eigai fiksuoti daromas skaitmeninis garso įrašas, kuris perkeliamas į kompiuterinę laikmeną, pridedamas prie viešo konkurso protokolo ir saugomas teisės aktų nustatyta tvarka.

22. Atrankos komisijos pirmininkas ir komisijos nariai individualiai vertina atrankoje dalyvaujančius pretendentus nuo 1 iki 10 balų už testą žodžiu. Blogiausias vertinimas yra 1 balas, geriausias – 10 balų. Įvertinę kiekvieno pretendento atsakymus, komisijos nariai pildo testo žodžiu, susidedančio iš pretendentų atsakymų į komisijos narių pateiktus klausimus, pretendentų pristatytos veiklos programos, vertinimo lentelę (nuostatų 1 priedas), kurią pateikia komisijos sekretoriui. Pretendento surinkti balai apskaičiuojami taip: pretendentui paskirti balai sudedami ir dalijami iš dalyvavusių komisijos narių skaičiaus. Balų vidurkius, suapvalintus iki dešimtosios dalies, sekretorius surašo į protokolą.

23. Pretendentas, surinkęs mažiau kaip 6 balus už vieną testą (mažiau kaip 12 balų – už du testus), laikomas neperėjusiu pretendentų atrankos.

24. Jeigu keli pretendentai surinko vienodą didžiausią balų skaičių (bet ne mažiau kaip 6 balus už vieną testą arba ne mažiau kaip 12 balų už du testus), vertinami šių pretendentų privalumai, nurodyti jų pateiktuose gyvenimo aprašymuose ir nuostatų 8.7 papunktyje nurodytos veiklos programos. Pretendentų privalumai ir veiklos programos vertinami, kaip nurodyta nuostatų 21 punkte. Jeigu įvertinus pretendentų privalumus ir veiklos programas komisijos narių balsai pasiskirsto po lygiai, lemiamas yra komisijos pirmininko balsas.

25. Laimėjusiu viešą konkursą laikomas atranką perėjęs ir daugiausia balų surinkęs pretendentas.

26. Viešo konkurso rezultatai ir atrankos komisijos sprendimas įforminami protokolu (nuostatų 3 priedas). Protokolą pasirašo atrankos komisijos pirmininkas, nariai ir komisijos sekretorius. Komisijos pirmininkas perskaito viešo konkurso rezultatus, komisijos sprendimą dėl konkurso laimėtojo. Po viešo konkurso laimėjęs pretendentas pasirašo konkurso protokole, kad sutinka eiti konkurse laimėtas pareigas, kiti pretendentai taip pat raštu supažindinami su konkurso rezultatais. Atrankoje dalyvavę pretendentai turi teisę susipažinti su protokolu ir testo žodžiu savo dalies skaitmeniniu garso įrašu.

27. Viešą konkursą laimėjęs pretendentas priimamas į pareigas Lietuvos Respublikos įstatymų nustatyta tvarka. Konkursą laimėjęs asmuo skiriamas į pareigas arba priimamas sprendimas nepriimti jo į pareigas ne vėliau kaip per 14 darbo dienų po Lietuvos Respublikos specialiųjų tyrimų tarnybos informacijos apie asmenį, siekiantį eiti Įstaigos vadovo pareigas, gavimo dienos. Šis terminas gali būti pratęstas šalių susitarimu.

28. Jeigu viešame konkurse dalyvauja keli pretendentai, o konkursą laimėjęs pretendentas nepasirašo darbo sutarties, atsisako užimti įstaigos vadovo pareigas arba savivaldybės meras, remdamasis kompetentingos valstybės institucijos informacija apie konkursą laimėjusį pretendentą, priima sprendimą nepriimti pretendento į konkurso būdu laimėtas įstaigos vadovo pareigas, konkursą laimėjusiu laikomas kitas atranką perėjęs ir daugiausia balų surinkęs (palyginti su kitų atranką perėjusių pretendentų rezultatais) pretendentas. Jeigu šis pretendentas nepasirašo darbo sutarties, atsisako užimti įstaigos vadovo pareigas arba savivaldybės meras, remdamasis kompetentingos valstybės institucijos informacija apie šį pretendentą, priima sprendimą nepriimti jo į viešo konkurso būdu laimėtas įstaigos vadovo pareigas, organizuojamas naujas viešas konkursas šioms pareigoms eiti.

29. Jeigu viešame konkurse dalyvauja tik vienas pretendentas, kuris laimi konkursą, tačiau nepasirašo darbo sutarties, atsisako užimti įstaigos vadovo pareigas arba savivaldybės meras, remdamasis kompetentingos valstybės institucijos informacija apie konkursą laimėjusį pretendentą, priima sprendimą nepriimti jo į konkurso būdu laimėtas įstaigos vadovo pareigas, organizuojamas naujas konkursas toms pačioms pareigoms eiti.

30. Lietuvos Respublikos korupcijos prevencijos įstatymo 9 straipsnyje nustatyta tvarka savivaldybės meras kreipiasi į kompetentingą valstybės instituciją dėl informacijos apie konkursą laimėjusį pretendentą ne vėliau kaip per 2 darbo dienas nuo viešo konkurso pabaigos.

31. Lietuvos Respublikos specialiųjų tyrimų tarnybos informacijos apie viešą konkursą laimėjusį pretendentą pagrindu savivaldybės merui priėmus sprendimą nepriimti jo į konkurso būdu laimėtas pareigas, priimamas kitas iš eilės pagal viešo konkurso rezultatus pretendentas. Savivaldybės meras ne vėliau kaip per 2 darbo dienas nuo sprendimo nepriimti konkursą laimėjusio pretendento į įstaigos vadovo pareigas priėmimo kreipiasi į kompetentingą valstybės instituciją dėl informacijos apie kitą iš eilės pagal konkurso rezultatus pretendentą.

V SKYRIUS

BAIGIAMOSIOS NUOSTATOS

32. Viešas konkursas laikomas neįvykusiu, jeigu:

32.1. paskelbus viešą konkursą, nė vienas pretendentas nepateikė nuostatų 8 punkte nurodytų dokumentų;

32.2. nuostatų 11 punkte nurodytas pranešimas apie atitiktį reikalavimams neišsiųstas nė vienam pretendentui;

32.3. nė vienas pretendentas neatvyko į atranką;

32.4. nė vienas pretendentas atrankos metu nesurinko daugiau kaip 6 balų;

32.5. iš Lietuvos Respublikos specialiųjų tyrimų tarnybos gauta informacija ir šios informacijos pagrindu savivaldybės meras priima sprendimą nepriimti asmens į šias pareigas arba konkursą laimėjęs asmuo atsisako eiti pareigas.

33. Savivaldybės meras konkursą gali atšaukti ne vėliau kaip likus vienai darbo dienai iki atrankos pradžios. Apie konkurso atšaukimą nedelsiant per Valstybės tarnybos valdymo informacinę sistemą pranešama pretendentams, norintiems dalyvauti konkurse ir pateikusiems dokumentus konkursą organizuojančiai įstaigai. Apie konkurso atšaukimą paskelbiama Valstybės tarnybos departamento ir savivaldybės interneto svetainėse nurodant atšaukimo priežastį.

34. Veiksmai, neveikimas ir (ar) sprendimai, kuriais pažeidžiami nuostatų reikalavimai, gali būti skundžiami Lietuvos Respublikos viešojo administravimo įstatymo arba Lietuvos Respublikos administracinių bylų teisenos įstatymo nustatyta tvarka.

35. Gavusi iš viešosios informacijos rengėjo ir (ar) skleidėjo klausimų apie pretenduojančius į įstaigos vadovo pareigas asmenis, Tauragės rajono savivaldybė teikia informaciją, jei yra gavusi asmens sutikimą dėl asmens duomenų teikimo visuomenės informavimo priemonėms (4 priedas).

_____________________________________

Tauragės rajono savivaldybės viešųjų sveikatos

priežiūros įstaigų viešų konkursų vadovų

pareigoms eiti organizavimo nuostatų

1 priedas

PRETENDENTŲ INDIVIDUALAUS VERTINIMO LENTELĖ

Eil. Nr.	Pretendento vardas ir pavardė	Testo žodžiu įvertinimas

1	2

Atsakymų į klausimus įvertinimas	Veiklos programos įvertinimas

Komisijos narys _________________________________________________________________

(vardas, pavardė ir parašas)

______________

(Data)

_____________

Tauragės rajono savivaldybės viešųjų sveikatos

priežiūros įstaigų viešų konkursų vadovų

pareigoms eiti organizavimo nuostatų

2 priedas

(Pasižadėjimo forma)

PASIŽADĖJIMAS

__________________

(data)

______________

(sudarymo vieta)

Aš, ___________________________________________________________________ ,

(vardas ir pavardė)

pasižadu neatskleisti pretendentų asmens duomenų.

_____________________ ____________________________

(parašas) (vardas ir pavardė)

______________

Tauragės rajono savivaldybės viešųjų sveikatos

priežiūros įstaigų viešų konkursų vadovų

pareigoms eiti organizavimo nuostatų

3 priedas

PRETENDENTŲ EITI TAURAGĖS RAJONO SAVIVALDYBĖS VIEŠOSIOS ĮSTAIGOS VADOVO PAREIGAS ATRANKOS KOMISIJOS

POSĖDŽIO PROTOKOLAS

_________________ Nr. ___________

....................

Pretendentų eiti ___________________________________ vadovo pareigas atrankos komisijos, sudarytos ..............rajono savivaldybės mero potvarkiu Nr. ________, posėdis įvyko _____________, posėdžio pradžia ______ val., posėdžio pabaiga ______ val.

Komisijos pirmininkas

Komisijos sekretorius

Komisijos nariai:

Posėdžio stebėtojai:

Pareigų, kurias eiti skelbiamas konkursas, pavadinimas:

________________________________________________________________________________

Pretendentai:

________________________________________________________________________________

Visų parengtų kortelių šifrų numeriai (surašomi posėdžio metu)___________________________________________________________________________

Testo raštu (ar praktinės užduoties) lentelė

Šifro Nr.	Įvertinimas balais	Pretendento vardas ir pavardė (užpildoma pretendentui prisistačius)	Pretendento parašas

Testo žodžiu vertinimo lentelė

Eil. Nr.	Pretendento vardas, pavardė	Testo žodžiu įvertinimas (balų vidurkis)	Bendra balų suma (1+2

1	2

Atsakymų į klausimus įvertinimas (balų vidurkis)	Veiklos programos įvertinimas (balų vidurkis)

Pretendentų atrankos žodžiu ir raštu vertinimo balais suvestinė lentelė

Pretendento vardas ir pavardė	Šifras	Testo raštu (ar praktinės užduoties ) rezultatas	Testo žodžiu rezultatas	Bendra gautų balų suma	Užimta vieta

Pretendentai, kuriems neleista dalyvauti konkurse, nes nepateikė asmens tapatybę patvirtinančio dokumento___________________________________________________________.

Daugiausia balų viešame konkurse surinko pretendentas _______________________________________________________________________________.

(vardas, pavardė)

Komisijos sprendimas dėl konkurso laimėtojo: siūlyti Tauragės rajono savivaldybės merui priimti ____________________________________________________________________.

Jeigu įvertinus pretendentus, du ar daugiau geriausiai įvertintų pretendentų gauna po lygiai balų, komisijos sprendimas dėl konkursą laimėjusio pretendento ______________________________________________________________________.

Komisijos pirmininkas

Komisijos sekretorius

Nariai

Sutinku eiti viešame konkurse laimėtas pareigas

________________________

(konkurso laimėtojo parašas)

_________________________________

(konkurso laimėtojo vardas, pavardė)

_________________

(data)

Su konkurso rezultatais susipažinome

__________________ _________________ __________________

(pretendento parašas) (pretendento parašas) (pretendento parašas)

______________

Tauragės rajono savivaldybės viešųjų sveikatos

priežiūros įstaigų viešų konkursų vadovų

pareigoms eiti organizavimo nuostatų

4 priedas

(Pretendento sutikimo dėl asmens duomenų teikimo visuomenės informavimo priemonėms formos pavyzdys)

PRETENDENTO SUTIKIMAS DĖL ASMENS DUOMENŲ TEIKIMO VISUOMENĖS INFORMAVIMO PRIEMONĖMS

____________________

(pildymo data)

Aš, __________________________________________________________________ ,

(įrašyti pretendento vardą ir pavardę)

1. Sutinku, kad:

1.1. Tauragės rajono savivaldybė (toliau – savivaldybė) teiktų visuomenės informavimo priemonėms šiuos duomenis apie mano kandidatavimą:

1.1.1. vardą ir pavardę;

1.1.2. pareigų, į kurias pretenduoju, pavadinimą;

1.2. mano asmens duomenys būtų naudojami siekiant informuoti visuomenę apie vykdomą konkursą ir jame dalyvaujančius asmenis.

2. Man yra žinoma, kad:

2.1. informacija apie privatų gyvenimą gali būti skelbiama be žmogaus sutikimo tais atvejais, kai ji padeda atskleisti įstatymų pažeidimus ar nusikalstamas veikas, taip pat kai informacija yra pateikiama viešai nagrinėjant bylą. Be to, informacija apie viešojo asmens privatų gyvenimą gali būti skelbiama be jo sutikimo, jeigu ši informacija atskleidžia visuomeninę reikšmę turinčias privataus šio asmens gyvenimo aplinkybes ar asmenines savybes. Savivaldybė neatsako už tokios informacijos rinkimą ir skleidimą;

2.2. aš turiu teisę nesutikti, kad mano 1 punkte nurodyti duomenys būtų perduoti visuomenės informavimo priemonėms ir kad toks atsisakymas duoti sutikimą nesukels neigiamų pasekmių, t. y. aš ir toliau galėsiu dalyvauti konkurse;

2.3. bet kada galiu atšaukti duotą sutikimą, tačiau gali būti neįmanoma pašalinti informacijos, kuri jau bus paviešinta visuomenės informavimo priemonėse.

Sutinku, kad savivaldybė teiktų visuomenės informavimo priemonėms duomenis apie mano kandidatavimą ____________________ (parašas) ____________________ (vardas ir pavardė) ____________________ (data)	Nesutinku, kad savivaldybė teiktų visuomenės informavimo priemonėms duomenis apie mano kandidatavimą ____________________ (parašas) ____________________ (vardas ir pavardė) ____________________ (data)

Tauragės rajono savivaldybės viešųjų sveikatos

priežiūros įstaigų viešų konkursų vadovų

pareigoms eiti organizavimo nuostatų

5 priedas

TEISĖS AKTŲ SĄRAŠAS

1. Lietuvos Respublikos Konstitucija.

2. Lietuvos Respublikos korupcijos prevencijos įstatymas.

3. Lietuvos Respublikos viešųjų ir privačių interesų derinimo valstybinėje tarnyboje įstatymas.

4. Strateginio planavimo metodika, patvirtinta Lietuvos Respublikos Vyriausybės nutarimu.

5. Lietuvos Respublikos sveikatos priežiūros įstaigų įstatymas.

6. Lietuvos Respublikos sveikatos draudimo įstatymas.

7. Lietuvos Respublikos sveikatos sistemos įstatymas.

8. Lietuvos Respublikos pacientų teisių ir žalos sveikatai atlyginimo įstatymas.

9. Lietuvos Respublikos psichikos sveikatos priežiūros įstatymas.

10. Lietuvos Respublikos medicinos praktikos įstatymas.

11. Lietuvos Respublikos visuomenės sveikatos priežiūros įstatymas.

12. Lietuvos Respublikos slaugos praktikos ir akušerijos praktikos įstatymas.

______________